Man skiet glo rondloperhond in motorhuisFoto bloot ter illustrasie. (Foto: Unsplash) Inwoners van Jeffreysbaai is met skok en afgryse gevul nadat ŉ plaaslike man verlede week glo ŉ rondloperhond in sy motorhuis ingesleep en doodgeskiet het. Dié hond het glo die man se eie hond, ŉ Yorkshire-terriër, geteister omdat sy op hitte is. Die rondloperhond behoort moontlik aan ŉ inwoner van die omgewing. ŉ Vrou verbonde aan die Jeffreysbaai-dierereddingskuiling het Maandag aan Maroela Media gesê dat die voorval Vrydag om 10:00 in Wavecrest plaasgevind het. “Inwoners in die gebied het gesien hoe een van hul bure ŉ hond in sy motorhuis in sleep. Die deur het toegegaan, maar hulle kon steeds die hond hoor tjank,” sê die werker, wat nie haar naam genoem wil hê nie. “Sekondes later het hulle ŉ skoot hoor afgaan en nog meer mense het uit hul huise gehardloop om te sien wat aangaan.” Die plaaslike DBV het ook die voorval aan Maroela Media bevestig. Die hond is in die kop geskiet en is op die toneel dood. Die dierereddingskuiling, die DBV en die polisie is na die toneel ontbied. Die man het na bewering in sy motor weggery voordat die DBV en die polisie op die toneel aangekom het. Hy het egter later dieselfde dag die DBV in kennis gestel dat hulle die dooie hond kan gaan haal. Volgens ooggetuies het die man glo erken dat hy die hond geskiet het. Hy het na bewering bygevoeg dat die hond herhaaldelik oor sy heining spring om sy eie hond te teister en dat die rondloperhond hom ook al gebyt het. Die rondloper is vermoedelik van gemengde ras, maar is volgens inwoners in die gebied nie ŉ straathond nie. “Die hond het altyd as vriendelik en versorg voorgekom, daarom vermoed ons hy het moontlik aan iemand behoort,” het die werker gesê. Luyanda Renge, inspekteur by die plaaslike DBV, sê die DBV het die hond gaan haal en na ŉ veearts toe gevat. “Die veearts het ŉ enkele koeël in die hond se kop gekry. Die nadoodse verslag sal na verwagting later vandeesweek afgehandel word,” sê hy. Die DBV het reeds ŉ saak by die polisie aanhangig gemaak, maar die klag moet nog bevestig word.